  Майя Бывальцева 2018-тӥ арын Удмуртиын спортэз яратӥсьёслэн нырысетӥосыз Огъяросси тол но гужем шудонъёссы ортчозы. Со сярысь ивортӥзы 21-тӥ шуркынмонэ элькунлэн Ужрад туризмъя дырпусэныз тодматон дыръя. Чакланъёсъя, тол люкетэз улосвылын 2018-тӥ арын южтолэзь кутсконын ортчоз. Радлыказ куасэн бызьылонъёс но эстафетаос, биатлон бызьылонъёс но спринт, гурезьысь куасэн нискылан спорт, сноуборд, конькиен бызьылон, кёрлинг луозы шуыса малпало. Нырысь-валысь чакланъёсъя, ужрадэ 2 сюрслэсь трос спортсменъёсты но 5 сюрслэсь трос учкисьёсты кыскыны луоз. Гужем чемпионатэз вуоно арын инвожолэн кыкетӥ ӝыныяз ортчытыны малпало. Ижкарын, Сарапулын но Воткаын капчи атлетикая но уянъя, мини-футболъя но триатлонъя, эркын нюръяськонъя но дзюдоя, пляжын но залын волейболэн шудонъя, пуляосын ыбылӥськонъя но велоспортъя ӵошатсконъёс луозы. Улосвыл тӧролэн Александр Бречаловлэн верамезъя, оштолэзе Ижкарын ортчем «Туризм. Спорт. Отдых» адтӟытон дыръя таӵе ужрадъёсты радъян сярысь кичӧлтонэн потӥз ужбергатӥсьёслэн группазы (со пӧлын Москваысь). Ми ӝыны ар пала кенешимы Росси Федерациысь спортъя министерствоен, вань федерациосын, мер огазеяськонъёсын Александр Бречалов, Удмуртилэн тӧроез«Дуннеын со али туж азинске. Кылем арын Выль Зеландиын тунсыкъяськисьёслэн олимпиадаязы  26 сюрс спортсменъёс пыриськизы», — пусйиз элькун кивалтӥсь. Озьыен, Россиын Удмуртия луоз нырысетӥез улосвыл, кытын спортэн тунсыкъяськисьёслэн со выллем чемпионатъёссы ортчозы. Тодэ вайытом, Ужрад туризмъя дырпусэн тодматонын вить ӧръёсъя элькунысь тужгес тунсыко ужрадъёсты возьматӥзы. Тегъёс: Спорт Ижкар Удмуртия АлександрБречалов  